CELEX: 32021R2003
Language: sl
Date: 2021-08-06 00:00:00
Title: Delegirana uredba Komisije (EU) 2021/2003 z dne 6. avgusta 2021 o dopolnitvi Direktive (EU) 2018/2001 Evropskega parlamenta in Sveta z vzpostavitvijo platforme Unije za razvoj energije iz obnovljivih virov (Besedilo velja za EGP)

17.11.2021   
               
               
                  SL
               
               
                  Uradni list Evropske unije
               
               
                  L 407/4
               
            
         DELEGIRANA UREDBA KOMISIJE (EU) 2021/2003
         z dne 6. avgusta 2021
         o dopolnitvi Direktive (EU) 2018/2001 Evropskega parlamenta in Sveta z vzpostavitvijo platforme Unije za razvoj energije iz obnovljivih virov
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive (EU) 2018/2001 Evropskega parlamenta in Sveta z dne 11. decembra 2018 o spodbujanju uporabe energije iz obnovljivih virov (1) in zlasti člena 8(3) Direktive,
         ob upoštevanju naslednjega:
         
                     (1)
                  
                  
                     Direktiva (EU) 2018/2001 določa več mehanizmov sodelovanja za olajšanje stroškovno učinkovitega doseganja ciljev Unije na področju energije iz obnovljivih virov, vključno s statističnimi prenosi energije iz obnovljivih virov med državami članicami. Statistični prenosi, izvedeni v skladu s členom 6 Direktive 2009/28/ES Evropskega parlamenta in Sveta (2) ter členom 8 Direktive (EU) 2018/2001, omogočajo, da države članice, ki ne dosegajo svojega cilja glede energije iz obnovljivih virov v skladu z Direktivo 2009/28/ES ali prispevka k uporabi energije iz obnovljivih virov v skladu s členom 3 Direktive (EU) 2018/2001, kupujejo statistične podatke o energiji iz obnovljivih virov od držav članic, ki presegajo svoj cilj ali prispevek. Države članice lahko statistične prenose uporabijo tudi za doseganje referenčnih vrednosti iz okvirnega začrtanega poteka v skladu s členom 32(3)(e) Uredbe (EU) 2018/1999 Evropskega parlamenta in Sveta (3).
                  
               
                     (2)
                  
                  
                     V skladu s členom 3(6) Direktive (EU) 2018/2001 Komisija vzpostavi spodbujevalno platformo z namenom podpiranja držav članic, ki se odločijo za uporabo mehanizmov sodelovanja, da bi prispevale k zavezujočemu skupnemu cilju Unije glede energije iz obnovljivih virov.
                  
               
                     (3)
                  
                  
                     Za olajšanje statističnih prenosov med državami članicami je bilo na Komisijo preneseno pooblastilo za vzpostavitev platforme Unije za razvoj energije iz obnovljivih virov (URDP, Union renewable development platform). URDP bi moral zagotoviti pregled doseganja ciljev in prispevkov v državah članicah, vključevati informacije, ki jih države članice predložijo o ponudbi in povpraševanju po statističnih prenosih energije iz obnovljivih virov, državam članicam omogočiti, da izrazijo pripravljenost za sodelovanje pri statističnih prenosih in opišejo morebitne pogoje prenosa, omogočiti prepoznavanje potencialnih partnerjev za prenos z mehanizmom za usklajevanje ter zagotoviti kontaktne točke, pristojne za statistične prenose v državah članicah. URDP bi moral vključevati tudi odložišče s smernicami in pregledom razpoložljivih informacij glede sklenjenih dogovorov o statističnih prenosih. Uporaba URDP bi morala biti prostovoljna.
                  
               
                     (4)
                  
                  
                     URDP bi moral olajšati sklepanje sporazumov o statističnih prenosih. Potencialni prenosi, prepoznani z mehanizmom za usklajevanje, ne bi smeli biti pravno zavezujoči.
                  
               
                     (5)
                  
                  
                     Podatki o skupnih količinah energije, razpoložljive za statistične prenose, ki se uporabljajo za URDP, bi morali izhajati iz ustreznih ocen tretjih strani ter celovitih nacionalnih energetskih in podnebnih načrtov, posodobljenih celovitih nacionalnih energetskih in podnebnih načrtov ter celovitih poročil o napredku pri izvajanju celovitih nacionalnih energetskih in podnebnih načrtov, ki jih države članice predložijo v skladu z Uredbo (EU) 2018/1999. Komisija bi morala te podatke vnesti v platformo. Poleg tega bi države članice morale imeti možnost, da navedejo količino statističnih prenosov, ki jih želijo izvesti z nakupom ali prodajo, ter določijo morebitne posebne pogoje za statistični prenos, ki jih nameravajo vključiti.
                  
               
                     (6)
                  
                  
                     Za zagotavljanje varstva občutljivih podatkov, ki se uporabljajo pri prenosu med državami članicami, bi moral biti dostop do URDP omejen na posebne kontaktne točke, ki jih določijo države članice. Zato bi se morala ustrezno upoštevati Uredba (EU) 2016/679 Evropskega parlamenta in Sveta (4).
                  
               
                     (7)
                  
                  
                     Komisija bi državam članicam morala pomagati pri sklepanju statističnih prenosov energije iz obnovljivih virov z zagotovitvijo smernic o URDP, vključno z uporabniškim priročnikom in predlogami ter ustreznimi informacijami glede sklenjenih sporazumov o statističnem prenosu.
                  
               
                     (8)
                  
                  
                     Da bi se omogočila takojšnja uporaba ukrepov iz te uredbe, bi morala uredba začeti veljati tretji dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Predmet urejanja
            S to uredbo se vzpostavi platforma Unije za razvoj energije iz obnovljivih virov (URDP), ki je usmerjena v olajšanje statističnih prenosov za namene Direktive (EU) 2018/2001 ter lažje doseganje cilja Unije iz člena 3(1) navedene direktive in prispevkov vseh držav članic k temu cilju v skladu s členom 3(2) Direktive.
         
         
            Člen 2
            Opredelitev pojmov
            V tej uredbi se uporabljajo naslednje opredelitve pojmov:
            
                        (1)
                     
                     
                        „statistični prenos“ pomeni prenos statistične vrednosti iz ene države članice v drugo brez fizičnega prenosa, ki zadeva določeno količino energije iz obnovljivih virov, o kateri se poroča v skladu s točko 5 Priloge B k Uredbi (ES) št. 1099/2008 Evropskega parlamenta in Sveta (5) o statistiki energetike, pri čemer se ta količina odšteje od količine energije iz obnovljivih virov, ki se upošteva pri izračunu deleža energije iz obnovljivih virov države članice, ki prenos izvede, in doda količini energije iz obnovljivih virov, ki se upošteva pri izračunu deleža energije iz obnovljivih virov države članice, ki prenos prejme;
                     
                  
                        (2)
                     
                     
                        „država članica, ki opravi nakup“, pomeni državo članico, ki sklene sporazum o statističnem prenosu za nakup določene statistične količine energije iz obnovljivih virov od druge države članice, ki se doda količini energije iz obnovljivih virov, upoštevani pri izračunu deleža energije iz obnovljivih virov prve države članice v skladu s členom 8(1) Direktive (EU) 2018/2001;
                     
                  
                        (3)
                     
                     
                        „država članica prodajalka“ pomeni državo članico, ki sklene sporazum o statističnem prenosu za prodajo določene statistične količine energije iz obnovljivih virov drugi državi članici, ki se odšteje od količine energije iz obnovljivih virov, upoštevane pri izračunu deleža energije iz obnovljivih virov prve države članice v skladu s členom 8(1) Direktive (EU) 2018/2001;
                     
                  
                        (4)
                     
                     
                        „dodatni pogoji“ pomenijo merila, ki jih države članice lahko priložijo sporazumu o statističnem prenosu poleg pogojev glede časa, cene in količine statističnega prenosa;
                     
                  
                        (5)
                     
                     
                        „energija iz obnovljivih virov“ pomeni energijo iz obnovljivih virov, kakor je opredeljena v členu 2(1) Direktive (EU) 2018/2001;
                     
                  
                        (6)
                     
                     
                        „količina statističnega prenosa“ ali „količina“ pomeni preneseno količino energije iz obnovljivih virov, ki se v skladu s členom 8(1) Direktive (EU) 2018/2001 odšteje iz statistične evidence države članice prodajalke in doda v statistično evidenco države članice, ki opravi nakup.
                     
                  
         
            Člen 3
            Cilji
            
               1.   URDP je usmerjen v olajšanje statističnih prenosov energije iz obnovljivih virov (URDP) za namene Direktive (EU) 2018/2001 ter lažje doseganje cilja Unije iz člena 3(1) navedene direktive in prispevkov vseh držav članic k cilju, določenem v skladu s členom 3(2) Direktive.
            
            
               2.   URDP omogoča:
               
                           (a)
                        
                        
                           prepoznavanje potencialnih možnosti za statistične prenose med državami članicami z zagotavljanjem zbirnih informacij o:
                           
                                       (i)
                                    
                                    
                                       državah članicah, ki so presegle svoj prispevek ali cilj glede obnovljivih virov ali se zanje pričakuje, da ga bodo presegle, zaradi česar imajo lahko presežne statistične količine energije iz obnovljivih virov, ki so na voljo za prenos v drugo državo članico;
                                    
                                 
                                       (ii)
                                    
                                    
                                       državah članicah, ki niso dosegle svojega prispevka ali cilja glede obnovljivih virov ali se zanje pričakuje, da ga ne bodo dosegle, zaradi česar imajo lahko primanjkljaj statistične količine energije iz obnovljivih virov;
                                    
                                 
                     
                           (b)
                        
                        
                           vključitev informacij o ponudbi in povpraševanju po statističnih prenosih energije iz obnovljivih virov, ki jih zagotovijo države članice, vključno s količino, ceno in časovnim okvirom ter morebitnimi dodatnimi pogoji prenosa;
                        
                     
                           (c)
                        
                        
                           lažje sklepanje sporazumov o statističnih prenosih med državami članicami z nezavezujočim mehanizmom za usklajevanje ponudbe in povpraševanja po statističnih prenosih med državami članicami ter z zagotavljanjem kontaktnih točk v državah članicah za začetek razprav o sporazumih;
                        
                     
                           (d)
                        
                        
                           zagotavljanje dostopa do smernic, ki državam članicam pomagajo pri sklepanju statističnih prenosov;
                        
                     
                           (e)
                        
                        
                           povečanje preglednosti glede sklenjenih sporazumov o statističnem prenosu z zagotavljanjem bistvenih informacij o prenosih, vključno z informacijami o količini, cenah, časovnem okviru in povezanih dokumentih sporazumov o statističnem prenosu, če so ti javno dostopni.
                        
                     
            
               3.   Poleg izpolnjevanja ciljev iz odstavka 2 so z URDP lahko zagotovljene tudi druge funkcije za prispevanje k cilju iz odstavka 1, ki zadevajo postopek statističnega prenosa energije iz obnovljivih virov.
            
         
         
            Člen 4
            Ugotavljanje razpoložljivih količin energije za statistične prenose
            
               1.   URDP olajša sklepanje sporazumov o statističnem prenosu med državami članicami s prepoznavanjem potencialnih možnosti za statistične prenose na podlagi zbirnih podatkov o količini energije, ki je na voljo za tak prenos.
            
            
               2.   Navedene potencialne možnosti so lahko prepoznane na podlagi ocene pričakovanih količin energije za posamezno državo, ki bodo na voljo za statistične prenose do leta 2030, opravljene na podlagi javno dostopnih informacij, vključno iz celovitih nacionalnih energetskih in podnebnih načrtov, njihovih posodobitev in poročil o napredku pri izvajanju celovitih nacionalnih energetskih in podnebnih načrtov, ki jih države članice predložijo v skladu z Uredbo (EU) 2018/1999, ter ocen, ki jih izvedejo tretje strani.
            
         
         
            Člen 5
            Ponudba in povpraševanje držav članic
            
               1.   Države članice lahko za namene URDP prostovoljno predložijo letne podatke, iz katerih so razvidne količine v zvezi z njihovo ponudbo in povpraševanjem po statističnih prenosih energije iz obnovljivih virov, vključno s:
               
                           (a)
                        
                        
                           količino energije iz obnovljivih virov, ki jo želijo kupiti od druge države članice ali jo prodati v drugo državo članico v okviru mehanizma statističnega prenosa, vključno s katerim koli spremenljivim ali nespremenljivim delom količine, kadar je to primerno;
                        
                     
                           (b)
                        
                        
                           navedbo cene ali cenovnega razpona, ki sta zanje sprejemljiva za nakup presežkov energije iz obnovljivih virov od druge države članice ali za njihovo prodajo v drugo državo članico v okviru mehanizma statističnega prenosa, vključno s katerim koli spremenljivim ali nespremenljivim delom cene, kadar je to primerno;
                        
                     
                           (c)
                        
                        
                           časovnim okvirom, za katerega se lahko opravi statistični prenos, vključno z enim letom ali več leti, predhodnim ali tekočim letom in drugimi prihodnjimi leti, kot je ustrezno;
                        
                     
                           (d)
                        
                        
                           vsemi drugimi dodatnimi pogoji ali prednostnimi nalogami, povezanimi s statističnim prenosom.
                        
                     
            
               2.   Količine statističnih prenosov se izrazijo v kilotonah ekvivalenta nafte (ktoe), gigavatnih urah (GWh), teradžulih (TJ) ali drugi enakovredni energijski enoti. Pri pretvorbi iz mase ali prostornine se vključi tudi odgovarjajoča kalorična vrednost. Količina energije iz obnovljivih virov, ki je predmet statističnega prenosa, se zaokroži na 3 decimalna mesta.
            
            
               3.   Podatki, ki jih zagotovi država članica, niso podlaga za pravno obveznost te države članice, da sklene sporazum z drugo državo članico. Uporabljajo se le v informativne namene za olajšanje pogajanj med državami članicami. Podatki so na voljo samo prek URDP drugim državam članicam in Komisiji.
            
            
               4.   URDP vključuje mehanizem za usklajevanje, ki je namenjen usklajevanju ponudbe in povpraševanja glede na navedbe držav članic in prepoznavanju potencialnih možnosti za prenos energije iz obnovljivih virov med državami članicami.
            
            
               5.   Potencialni prenosi, prepoznani z mehanizmom za usklajevanje v okviru URDP, so nezavezujoči in se uporabljajo le v informativne namene pri sklepanju sporazumov o statističnem prenosu med državami članicami.
            
         
         
            Člen 6
            Dostop do URDP in kontaktne točke držav članic
            
               1.   Države članice Komisiji sporočijo osebe, pooblaščene za dostop do URDP. Dostop se zavrne le tistim osebam, za katere se šteje, da je to upravičeno zaradi njihovega števila ali funkcije.
            
            
               2.   Vsaka država članica določi kontaktno točko, ki je pristojna za statistične prenose energije iz obnovljivih virov, predloži informacije za namene URDP in jih po potrebi posodobi. URDP da na voljo informacije o kontaktnih točkah vsake države članice.
            
         
         
            Člen 7
            Smernice in informacije
            
               1.   Komisija državam članicam za podporo pri izvedbi statističnih prenosov zagotovi smernice o URDP in njegovi uporabi, vključno z uporabniškim priročnikom o izvajanju statističnih prenosov.
            
            
               2.   V URDP lahko Komisija zagotovi dostop do dodatnih virov in informacij, povezanih z URDP, vključno s predlogo sporazuma, članki in poročili s področja statističnih prenosov energije iz obnovljivih virov.
            
            
               3.   Komisija poskrbi, da so v URDP na voljo informacije glede sporazumov o statističnem prenosu, sklenjenih prek platforme, vključno z njihovim časovnim okvirom, količino, ceno, dodatnimi pogoji in povezanim sporazumom o statističnem prenosu, ter informacije o časovnem okviru, količini ter državah članicah v zvezi s sporazumi o statističnem prenosu, sklenjenimi na podlagi člena 8 Direktive (EU) 2018/2001 in člena 6 Direktive 2009/28/ES zunaj platforme.
            
         
         
            Člen 8
            Začetek veljavnosti
            Ta uredba začne veljati tretji dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 6. avgusta 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 328, 21.12.2018, str. 82.
         
            (2)  Direktiva 2009/28/ES Evropskega parlamenta in Sveta z dne 23. aprila 2009 o spodbujanju uporabe energije iz obnovljivih virov, spremembi in poznejši razveljavitvi direktiv 2001/77/ES in 2003/30/ES (UL L 140, 5.6.2009, str. 16).
         
            (3)  Uredba (EU) 2018/1999 Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta (UL L 328, 21.12.2018, str. 1).
         
            (4)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).
         
            (5)  Uredba (ES) št. 1099/2008 Evropskega parlamenta in Sveta z dne 22. oktobra 2008 o statistiki energetike (UL L 304, 14.11.2008, str. 1).